Tameṭṭut taqbaylit di tmetti n zik tdehhu di lxedma n uxxam, ur d-tteffeɣ ara ɣer tafat txeddem di ṭṭlam, daɣen txeddem ɣer tama n urgaz, tettɛawen-it di lexla s lxedma n yiqewiren d uleqeḍ n uzemmur, ttewint-d lɣela. Tura newweḍ ad d-nini tameṭṭut teɣra, tekcem deg yixeddimen nniḍen i yellan zik i wargaz kan, tuɣal d tamejjayt, d taselmadt,d tajjenyuṛt.Ma yella ur tesaweḍ ara ɣer leqraya, tesaweḍ ad tetbeɛ abrid n lḥirfet yemxallafen am txeggaṭ, asewwi, amcaḍ….akken ad tettkel ɣef yiman-is, zik d imawlan i tt-yettqabalen, tura tettɛawen iman-is. Tameṭṭut zik tella tettaw-id isefra n timawit tura imi id-ban tira tufrar-d ula di tsekla, tesban-d tazmert-is di tira, tettaru am urgaz, tufrar-d deg tira n ungal. «Imejjayen n tnefsit, gren-d tamawt i umgired yellan gar tmeṭṭut yeddren deg tmetti n zik d tin n tura.Tura tettkel ɣef yiman-is‚ tettḥulfu i tlelli-ines deg wawal‚ di llebsa deg twacult deg uxeddim neɣ deg tmetti s umata. Tameṭṭut tura tezmer ad d-efk aṛṛy-is‚ tamuɣl-is ɣef temsal yemxallafen.